text: КНИГА НА ДУХОВЕТЕ, част 63
  70. ПРИВЪРЗАНОСТ НА ДУХОВЕТЕ КЪМ НЯКОИ ХОРА
  470. Изпитват ли духовете особена симпатия към някои хора?
  – Добрите духове симпатизират на добрите хора или на тези, които са способни да се самоусъвършенствуват; нисшите духове симпатизират на порочните хора или на тези, които могат да станат такива; оттук идва и тяхната привързаност като следствие от сходството в усещанията.
  471. Симпатията на духовете към някои хора изключително на нравствено чувство ли се базира?
  – Истинската симпатия, привързаност и любов не съдържат в себе си нищо плътско; но когато някой дух се окаже привързан към някой човек, това невинаги се базира на симпатия, тук може да бъде намесен и споменът за човешките страсти.
  472. Духовете интересуват ли се от нашите нещастия и от благополучието ни? Тези, които ни желаят добро, огорчават ли се от нещастията, които ние преживяваме?
  – Добрите духове правят толкова добро, колкото могат да направят, и са щастливи от всички ваши радости. Те се огорчават от вашите нещастия, когато вие не ги понасяте със смирение, защото тези нещастия се оказват безплодни за вас; от тяхна гледна точка в този случай вие приличате на болен, който отказва горчиво лекарство, а то веднага би го изправило на крака.
  473. Кой вид зло най-много огорчава съчувствуващите ни духове: физическото или нравственото зло?
  – Най-много огорчават вашият егоизъм и вашата коравосърдечност: цялото зло идва от тях; на тях са им смешни всички въображаеми нещастия, породени от прекалена гордост и честолюбие; те се радват на онези ваши нещастия, които съкращават времето на вашите изпитания.
  474. Нашите роднини и приятели, преминали в друг живот, изпитват ли към нас по-голяма симпатия от чуждите за нас духове?
  – Без съмнение, и те често, доколкото им позволяват възможностите, ви пазят като духове.
  Те чувствителни ли са за привързаността, която ние изпитваме към тях?
  – Много са чувствителни, но те забравят тези, които са ги забравили.
  71. АНГЕЛИ-ПАЗИТЕЛИ. ДУХОВЕ-ЗАКРИЛНИЦИ, ПРИЯТЕЛСКИ И СИМПАТИЗИРАЩИ ДУХОВЕ
  475. Има ли духове, изпълнени с привързаност към някой конкретен човек, за да го защитават?
  – Да, това е неговият духовен брат, този, когото вие наричате "добър дух" или "добър гений"
  476. Какво трябва да се разбира под "ангел-пазителг?
  – Дух-защитник от висок ранг.
  477. Какво е предназначението на духа-закрилник?
  – Същото, каквото е предназначението на бащата по отношение на неговите деца: да води човека по пътя на доброто, да му помага със съвети, да го утешава в скръбта му, да поддържа мъжеството му при житейски изпитания.
  478. Духът-закрилник привързан ли е към човека от самото му раждане?
  – От раждането до смъртта и често го следва и след смъртта в духовния му живот и дори в следващите му въплъщения, защото тези въплъщения са само кратки мигове по отношение на истинския живот на духа.
  479. Само поради собственото си желание ли духът става пазител-закрилник, или това е просто негово задължение?
  – Духът е длъжен да бди над всички, защото това е негова задача, но той има избор и защитава тези, които са му симпатични. За едни духове всичко това е удоволствие, за други – предназначение или задължение.
  Привързвайки се към един човек, духът не се ли отказва по този начин да защитава други хора?
  – Не, но за тях той го прави не по този изключителен начин.
  480. Духът-закрилник несменяемо ли е свързан с човека, поверен на неговата опека?
  – Често се случва някои духове да напускат поста си, за да изпълнят други задачи; но тогава става смяна.
  481. Случва ли се духът-пазител да се откаже от своята мисия или пък избраният човек упорито да отхвърля всички негови съвети?
  – Той се отдалечава от него, когато вижда, че съветите му са безполезни, а у човека е по-силно желанието да се поддаде на влиянието на нисшите духове; но той никога не го напуска напълно и винаги може да бъде чут; човекът е този, който затваря своя духовен слух. Но духът-пазител се връща всеки път, когато го повикат.
  Има едно учение, което със своето обаяние и доброта би трябвало да убеди и най-невярващите; това е учението за ангелите-пазители. Да знаеш, че до тебе винаги има висши същества, които никога не те напускат и са готови да ти дадат съвет, да те подкрепят и да ти помогнат в изкачването ти към стръмния връх на доброто, и които са по-верни и по-предани приятели от всички, които можеш да срещнеш на земята – тази идея не е ли във висша степен утешителна и ободряваща? Тези висши същества се намират тук по Божия заповед; Бог ги е поставил редом с теб, те са до тебе по силата на Неговата любов и изпълняват около тебе прекрасна, но мъчителна задача. Да, където и да си, този дух винаги ще бъде с теб: в затвора, в болницата, в публичния дом, в самотата; нищо не може да те раздели с този приятел, който ти не можеш да видиш, но чиито нежни напътствия и мъдри съвети твоята душа чувствува.
  Ако действително знаехте тази истина! Колко пъти тя би ви помогнала в критична минута; колко пъти тя би ви спасила от злите духове! Но при светлината на деня на този ангел на доброто колко пъти би му се наложило да ви казва: "Нима не ти казах това, а ти не го направи; нима не ти показвах пред каква бездна стоиш? Но ти се устреми към нея; нима не се обърнах към съвестта ти с думите на истината, а ти последва шепота на лъжата? Разпитайте своите ангели-пазители; установете между тях и себе си онази нежна близост, която цари между най-добри приятели. Не се опитвайте да криете от тях каквото и да било, защото те имат Божие око и вие не можете да ги излъжете. Помислете за бъдещето; старайте се да напреднете в този живот, така изпитанията ви ще станат по-кратки, а съществуванията – по-щастливи. По-смело, хора! Отхвърлете веднъж завинаги предразсъдъците и лошите мисли; тръгнете по нов път, открит сега пред вас; вървете по него напред! Вървете! Вие имате водачи, вървете след тях: няма опасност да подминете целта, защото тази цел е самият Господ.
  На онези, които си мислят, че истински извисените духове не могат да се занимават с една толкова трудоемка и ежеминутна задача, ще кажем, че ние влияем върху вашите души, дори когато се намираме на много милиони километри от вас; пространството за нас не е преграда, нашият дух пази връзката си с вашия. Ние притежаваме способности, които вие не можете нито да осъзнаете, нито да разберете, но бъдете сигурни, че Бог не ни е поставил задача, която да надхвърля силите ни, и че Той не ви е оставил на земята сами, без приятели и без подкрепа. Всеки ангел-пазител си има свой избраник, когото наблюдава, както бащата наблюдава своето дете; той е щастлив, когато го вижда да върви по верен път; той страда, когато пренебрегват съветите му.
  Не се страхувайте, че ще ни омръзнете с въпросите си: вие ще станете по-силни и по-щастливи. Общуването на всеки човек с неговия приятелски дух превръща всички хора в медиуми – медиуми, които днес не са познати, но които ще се проявят по-късно и ще запълнят всичко като безбрежен океан, за да съкрушат неверието и невежеството. Учени хора, учете другите; талантливи хора, възпитавайте, извисявайте своите братя! Вие не знаете какво дело извършвате с това: делото на Христа, делото, което ви възлага Бог. За какво друго Бог ви е дал ум и знания – споделете ги със своите братя, за да помогнете за напредъка им по пътя на щастието и вечното блаженство.